Vrou vas wat man glo wou laat vermoorDie vrou, wat in hegtenis geneem is omdat sy na bewering ŉ huurmoordenaar gekry het om haar man te vermoor, buite die polisiestasie. Foto: Valke ŉ Vrou wat na bewering ŉ huurmoordenaar gekry het om haar man te vermoor, sal Maandag in die Witrivier-landdroshof in Mpumalanga verskyn. Kapt. Dineo Lucy Sekgotodi, woordvoerder van die Valke in Mpumalanga, het gesê die 53-jarige vrou is Sondag deur die lede van die Valke op ŉ aanklag van sameswering tot moord in hegtenis geneem. Volgens Sekgotodi het die vrou glo beplan om haar man te laat vermoor en ŉ polisiebeampte genader om die moord uit te voer. Die plan was na bewering dat die moord naby Malelane uitgevoer sou word wanneer die egpaar na Mosambiek teruggekeer het nadat hulle ŉ vriend in Witrivier besoek het. “Die polisiebeampte en die verdagte het mekaar ontmoet en die verdagte het die beampte R500 vir brandstof en R20 000 as betaling vir die moord gegee. Onmiddellik nadat die betaling gedoen is, is die verdagte in hegtenis geneem,” het sy gesê.